KIRJALLINEN KYSYMYS E-4117/00

esittäjä(t): Juan Naranjo Escobar (PPE-DE) komissiolle

(11. tammikuuta 2001)

Aihe: Vedyn vallankumous tulevaisuuden autoteollisuudessa

Nobelin fysiikanpalkinnon saajan Carlon Rubbian resepti energiaongelmaan on tutkimuksen ja kehityksen lisääminen, koska innovaatio on paras uusiutuva energialähde.

Italialaisen fyysikon mukaan seuraavan 15 tai 20 vuoden aikana tapahtuu muutos ja öljy korvataan uudella erilaisella polttoaineella, joka on vety. Tätä muutosta voidaan verrata kirjoituskoneen korvaamiseen tietokoneilla.

Carlo Rubbia on arvostettu fyysikko ja hänen lausuntonsa ovat merkittäviä. Mikä on komission kanta tutkimuksiin, jotka koskevat vedyn käyttöä tulevaisuuden autoteollisuudessa? Onko Euroopan unioni rahoittanut suoraan aihetta koskevaa tutkimusta? Miltä yhteisön yleinen toimintalinja näyttää keskipitkällä ja pitkällä aikavälillä?

Philippe Busquinin komission puolesta antama vastaus

(29. maaliskuuta 2001)

Komissio katsoo, että vedyn käyttö ajoneuvojen polttoaineena olisi ympäristön kannalta hyödyllistä ja parantaisi energian toimitusvarmuutta. Erityisesti vetykäyttöiset polttokennot vaikuttavat hyvin lupaavilta, sillä ne ovat erittäin tehokkaita eivätkä aiheuta lainkaan päästöjä (käytön yhteydessä). Todellinen hyöty riippuu kuitenkin siitä, miten toteutetaan vedyn tuotanto, jakelu, varastointi ja käyttö. Vedyn hyötyjä on myös verrattava muiden liikenteessä käytettävien uusiutuvien energialähteiden hyötyihin. Liikenteen haittavaikutuksiin voidaan lisäksi puuttua muuttamalla eri kuljetusmuotojen keskinäisiä osuuksia. Komissio aikoo käsitellä näitä aiheita johdonmukaisesti ja ottaa huomioon käynnissä olevat poliittiset aloitteet liikenteen ja liikkuvuuden, ilman laadun ja ympäristön sekä maailmanlaajuisen ilmastonmuutoksen alalla.

Viimeksi kuluneiden kymmenen vuoden aikana yhteisön tutkimuksen ja teknologisen kehittämisen (TTK) ohjelmista on rahoitettu yhä enemmän polttokennojen ja vetyteknologian tutkimusta liikenteen alalla. Näihin aiheisiin suunnattu TTK-rahoitus on lisääntynyt neljännestä TTK-puiteohjelmasta myönnetystä 7,5 miljoonasta eurosta vuodessa viidennestä TTK-puiteohjelmasta myönnettyyn 18 miljoonaan euroon vuodessa (josta yhteensä 2-3 miljoonaa euroa on suunnattu vetyteknologian tutkimukseen). Vedyn tuotannossa keskitytään erilaisten prosessien ja primaaristen energialähteiden tutkimukseen. Tarkoituksena on saada aikaan suuria kustannussäästöjä. Edistystä on saavutettu yhdenmukaistettujen standardien, määräysten ja vetykäyttöisten ajoneuvojen turvallisuuden osalta. Lisäksi yhteisö on aloittanut suurimpien sidosryhmien kanssa uusia liikennepolttoaineita (myös vetyä) koskevan keskustelun, joka on seurausta vihreästä kirjasta Energiahuoltostrategia Euroopalle(1) ja joka jatkuu valmisteltavana olevien liikenteen valkoisen kirjan ja puhdasta kaupunkiliikennettä koskevan tiedonannon yhteydessä. Suunnitteilla on myös ehdotuspyyntö, joka koskee liikenteessä käytettäviä uusiutuvia polttoaineita, uusiutuvista energialähteistä tuotettu vety mukaan luettuna.

Yhteisö harkitsee myös polttokennoja ja vetyä koskevan neuvoa-antavan ryhmän (Community Fuel Cell and Hydrogen Advisory Group) perustamista. Sen tehtävänä olisi auttaa yhteisöä tehostamaan johdonmukaista TTK-toimintaa eurooppalaisen tutkimusalueen puitteissa. Näin edistettäisiin vetyä ja polttokennoja käyttävien ajoneuvojen ja komponenttien valmistusteollisuutta ja tuotantoketjuja sekä yhdenmukaistettuja standardeja ja määräyksiä, jotka koskevat järjestelmien yhteensovittamista, turvallisuutta, vetypolttoaineiden jakelun infrastruktuuria ja ajoneuvojen ja polttoaineiden täyttölaitteiden vuorovaikutusta.

Komissio valmistelee parhaillaan ehdotuspyyntöä, joka koskee liikenteessä käytettäviä uusiutuvia polttoaineita. Tutkimuksessa on tarkoitus käsitellä yhtenä vaihtoehtona nimenomaan uusiutuvista energialähteistä tuotettua vetyä.

(1) KOM(2000) 769 lopullinen.